Jalan Pintas
Jumat, 27 Februari 2015 00:26
JALANAN di kampung Palui nang hanyar talu bulan dibaiki sakalinya rusak pulang. Banyak luangnya wan aspalnya rumbih kiri-kanan.
“Aku bingung banar Lui ai, kanapa maka jalanan di wadah kita ini lakas banar rusak,” ujar Garbus.
“Itulah akibat KKN, balum satahun dibaiki sudah rusak pulang bahkan rusaknya makin babangat,” ujar Palui.
“Kalu KKN artinya sudah kawa ditangguh siapa-siapa urangnya,” ujar Garbus.
“Kita kada kawa main tuduh kalu kadada buktinya karna wayahini nang panting bukti. Bila kadada bukti biar miliaran pun nang dibantasnya kada kawa dituntut dan kada kawa dihukum. Sudah banyak cuntuhnya, bila diadili, lalu bibas,” ujar Palui.
“Jadi kaya apa baiknya Lui?” ujar Garbus.
“Sabujurnya, nang banyak umpat marusak jalanan kita ini adalah mutur-mutur trak nang ganal-ganal ma-angkut batu dan ma-angkut tanah,” ujar Palui.
zsm_Latn ind_Latn bjn_Latn bjn_Latn bjn_Latn bjn_Latn bjn_Latn ind_Latn bjn_Latn